Sleepy Sleepers on lähtenyt 40-vuotiskiertueelle. Monia tabuja sohineiden ja usein naisiksi pukeutuneiden Sliipparien uralle mahtuu kokemuksia myös suomalaisesta homofobiasta.

”Jotkut luuli, että me ollaan homoja ja lesboja”, Sakke Järvenpää sanoo. ”Kyse oli siitä, millaisia me uskalletaan olla.”

Järvenpää oli paikalla, kun hänen kollegaansa Juice Leskistä yritettiin syyttää homoseksuaalisuuteen yllyttämisestä.

”Oltiin ehkä jossain Kurikan urheilutalolla. Juice järjesti kilpailun siitä, kuka laulaa parhaiten tai huutaa kovimmalla äänellä. Voittaja pääsi lavalle ja sai suudella basistia. Kaikilla oli hauskaa. Keikka keskeytettiin. Sitten meillekin tuli haaste oikeuteen todistamaan.”

Oikeudessa Juicea yritettiin syyttää yleisön yllyttämisestä lainvastaiseen homoseksuaaliseen käyttäytymiseen, Järvenpää kertoo.

”Juice kysyi, että kun mies suutelee miestä, ovatko he aina homoja. Tuomari ja lautamiehet nyökkäilivät. Juice sanoi, että hänellä on tässä tällainen kannettava video ja televisio. Hän näytti pätkän, jossa Brežnev, Kekkonen ja Kennedy suutelivat muita presidenttejä ja sanoi, että on hirveää, kun tässä iässä joutuu huomaamaan, että kaikki maailman presidentit on homoseksualisteja. Karmeeta huomata, että meitä ovat johtaneet tämmöiset ihmiset, jos tämä on laitonta.”

”Sitten olikin aika hiljaista oikeussalissa”, Järvenpää muistaa. ”Oikeus totesi, että tätä asiaa ei vissiin jatketakaan pitemmälle.”